Imtella' Novembru 11, 2021 - Aġġornata 11 Ta' Novembru, 2021 5:31pm Rapport: Glen Falzon Ippubblikata l-ewwel strateġija nazzjonali għall-awtiżmu, li mistenni jkun il-boxxla li jiggwida lin-nies kif għandhom jaġixxu ma' persuni bl-awtiżmu . . . mit-twelid sal-anzjanità. Fit-tnedija tal-istrateġija, il-Ministru Julia Farrugia Portelli qalet li bħalissa għaddejjin taħditiet bejn tal-ħwienet biex iwettqu dawn il-bidliet li għalkemm ċkejkin, jagħmlu differenza kbira fil-ħajja ta' persuni fuq l-ispettru tal-awtiżmu. Tnediet l-istrateġija nazzjonali tal-awtiżmu għad-disa' snin li ġejjin. Il-Ministru għall-Inklużjoni, Julia Farrugia Portelli, sejħet din il-ġurnata bħala simbolika għax Malta qed tippubblika l-ewwel strateġija nazzjonali għall-awtiżmu. Il-Ministru Farrugia Portelli qalet li dan id-dokument mhux se jintefa' fuq l-ixkaffa iżda se jkun il-boxxla li jiggwida lin-nies kif għandhom jaġixxu ma' persuni bl-awtiżmu . . . mit-twelid sal-anzjanità. Il-Ministru Farrugia Portelli qalet li fil-bidu tas-sena d-dieħla, is-sidien tal-ħwienet se jingħaqdu flimkien biex il-persuni bl-awtiżmu jħossuhom iktar milqugħa fil-ħwienet tagħhom. Intqal li bħalissa għaddejjin taħditiet bejn tal-ħwienet biex iwettqu dawn il-bidliet li għalkemm ċkejkin, jagħmlu differenza kbira fil-ħajja ta' persuni fuq l-ispettru tal-awtiżmu. Il-Ministru Farrugia Portelli rreferiet għall-Kunsill Konsultattiv tal-Awtiżmu li qalet kellu sehem kruċjali fit-tfassil ta' din l-istrateġija li tiffoka mill-punt li titwieled it-tarbija u l-ġenituri jkunu mgħarrfa li għandha l-awtiżmu, sal-ħajjar adulta tal-persuni bl-awtiżmu u l-anzjani bl-awtiżmu. Iċ-Chairperson tal-Kunsill Konsultattiv tal-Awtiżmu, Alistair Degaetano, qal li anki t-tipa tal-istrateġija hi maħsuba biex persuni b'diżabbiltà intellettwali kapaċi jaqrawha. Dr Degaetano qal li l-istrateġija tfasslet wara konsultazzjoni pubblika wiesgħa ma' rekord ta' 190 individwi jew entitajiet li ħadu sehem fil-konsultazzjoni għal din l-istrateġija.